Peter Skaarup (DF), 1999-05-04:
Ja, nu kan det være, der bliver lidt tid til at besvare alle fru Anne Baastrups spørgsmål.
Der har SF ikke nogen bud på, hvad man vil gøre for at få styr på den situation.
Det har justitsministeren til gengæld sagt lidt om, og der skal da ikke herske tvivl om, at Dansk Folkeparti er enig i, at det er den rigtige vej.
Det er godt nok meget små skridt, der gås, men det er rigtige skridt, der gås af regeringen her, når man lægger op til, at der måske skal ske nogle stramninger på nogle områder.
Man mener bl.a., at man skal indskærpe, at en flugt koster f.eks. udgangsforbud eller overførsel til et lukket fængsel.
Og man vil også overveje at indføre særlige modtagelsesafdelinger i Danmark, hedder det også her i Jyllands-Posten den 11. marts 1999.
Og det er selvfølgelig rigtige skridt, også som vi ser det i Dansk Folkeparti.
Men det er alt for lidt stadig væk.
Vi må jo nok sige, at selv om regeringen i dag spiller ud med noget i den retning, som vi ønsker os, så er situationen jo altså, at det igennem mange år har været et problem, at man har oplevet en meget stor grad af fangeflugter fra de danske fængsler, og en meget stor grad af manglende fremmøde til de afsoninger, der skal finde sted i de danske fængsler.
Justitsministeren er også inde på, at man ikke kan tillade, at de her prøveløsladelser bortfalder,
som Dansk Folkeparti er inde på.
Men altså, vi må jo bare sige, at vi er nødt til at lave nogle sanktioner, nogle ekstra sanktioner, når man laver en fangeflugt.
Det kan jo ikke være sådan, at man får en straf, man sidder inde, og så kan det være fuldstændig gratis, som det stort set er i dag, og som det næsten også vil være, efter justitsministerens initiativer eventuelt bliver gennemført.
Det skal altså ikke være så straffrit, som regeringen lægger op til. Så var fru Lotte Bundsgaard også lidt inde på, at det her forslag var et skridt i den forkerte retning, og man ville ikke være med til at give en ekstra straf i det omfang, vi lægger op til.
Men der må vi så bare igen sige: Hvad vil Socialdemokratiet så komme med?
Det manglede indlægget fra fru Lotte Bundsgaard også svar på.
Venstre var inde på, at man under punkt 3 mente, at det var et problem, at man ikke gav en højere straf end de her 25 pct., hvis man fremsatte trusler eller udøvede vold mod fængselspersonale.
Og der skal jeg da gøre det fuldstændig klart, at det, vi mener med det her, er, at man i forbindelse med de trusler eller den vold, der bliver begået ved en fangeflugt, skal have denne her 25 pct.s ekstra straf.
Men derudover er det klart, at der kan rejses en ny sag på baggrund af den vold, der måtte være udøvet over for en fængselsansat.
Og på den baggrund vil der så være tale om mere end det, som Venstre ønsker sig i følge ordførerindlægget heroppefra.
Hr. Bendt Bendtsen var inde på, at han ikke ville være med til at afskaffe muligheden for besøg.
Vi må bare endnu en gang sige, at hvis vi for alvor skal gøre noget ved den situation, vi er inde i med de mange fangeflugter, så skal vi være opmærksomme på, at vi for det første taler om besøgsmuligheden i de lukkede fængsler.
Det vil sige, vi er allerede ude i, at det er nogle meget alvorlige forbrydelser, der er blevet begået, fordi vedkommende altså er blevet placeret i et lukket fængsel.
Man har forsøgt at unddrage sig forskellige forhold ved den flugt, der nu er tale om, og derfor synes vi, det er helt rigtigt, at man kommer med det signal, at muligheden for besøg udelukkes.
Hvis det er det, der skal til for at få De Konservative med på forslaget og til at stemme for det, jamen så vil vi da meget gerne bløde op på det forhold og måske ændre lidt på den pind.
Det, det drejer sig om for os, er, at man får strammet betingelserne, når man flygter, og problemet i dag er altså, at det ikke er tilfældet.
Jeg skal til at slutte af her i første omgang, men det, jeg grundlæggende vil sige, og det, som Dansk Folkeparti lægger til grund for forslaget her, er, at noget må der til for at ændre på de forhold, vi oplever.
Og hvis ikke vi gør noget, så fortsætter altså den situation, som befolkningen er så irriteret over, at de fanger, der egentlig burde sidde bag fængselsmurene, altså er ude blandt folk og kan begå ny kriminalitet.